A Bizottság 2523/97/EK rendelete

(1997. december 16.)

a szeszes italok meghatározására, megnevezésére és kiszerelésére vonatkozó részletes végrehajtási szabályok megállapításáról szóló 1014/90/EGK rendelet módosításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb Ausztria, Finnország és Svédország csatlakozási okmányával módosított, a szeszes italok meghatározására, megnevezésére és kiszerelésére vonatkozó általános szabályok megállapításáról szóló, 1989. május 29-i 1576/89/EGK tanácsi rendeletre [1] és különösen annak 1. cikke (4) bekezdése i. pontja 1. alpontjának b) alpontjára, illetve 15. cikkére,

mivel a legutóbb az 158/97/EK rendelettel [2] módosított, Ausztria számára a szeszes italokra vonatkozó egyes átmeneti intézkedések megállapításáról szóló, 1995. október 25-i 2482/95/EK bizottsági rendelet [3] engedélyezi egyes bogyós gyümölcsökből készült, 100 % (V/V) alkoholra vonatkoztatva 1500 g/hl metil-alkohol-tartalommal rendelkező egyes gyümölcspárlatok Ausztriában történő előállítását és értékesítését 1997. december 31-ig, amíg a metil-alkohol-tartalom csökkentési lehetőségének vizsgálata lezajlik;

mivel a szóban forgó gyümölcspárlatok metil-alkohol-tartalma csökkentésének lehetőségeiről szóló ausztriai tanulmányok eredményeire tekintettel ebben a szakaszban új, alacsonyabb határértékeket kell bevezetni az egyes Ausztriában előállított párlatok metil-alkohol-tartalmára nézve; mivel e gyümölcspárlatok maximális metil-alkohol-tartalmára vonatkozó különböző aspektusok változásának hatásait is szükséges figyelemmel kísérni; mivel e határértékeket a többi tagállamban előállított megfelelő gyümölcspárlatokra is alkalmazni kell; mivel az említett gyümölcspárlatok metil-alkohol-tartalma csökkentésének lehetőségeit tovább kell vizsgálni a technika fejlődésének és a termékek hagyományos jellegzetességeinek egyidejű figyelembe vételével;

mivel átmeneti rendelkezéseket kell megállapítani a metil-alkohol-tartalom alacsonyabb határértékének hatálybalépése előtt az Ausztriában előállított ilyen gyümölcspárlatok értékesítésének engedélyezésére;

mivel az e rendeletben előírt rendelkezések összhangban vannak a Szeszes Italok Végrehajtási Bizottság véleményével,

ELFOGADTA EZT A RENDELETET:

1. cikk

Az 1014/90/EGK rendelet 6. cikke a következő (4) és (5) bekezdéssel egészül ki:

"(4) Az 1576/89/EGK rendelet 1. cikke (4) bekezdése i. pontja 1. alpontjának b) alpontja szerint a ribizkéből és feketeribizkéből (Ribes species), berkenyéből (Sorbus aucuparia) és fekete bodzából (Sambucus nigra) készült gyümölcspárlatok maximális metil-alkohol-tartalma 1350 g/hl lesz 100 % (V/V) alkoholra vonatkoztatva, valamint a málnából (Rubus idaeus L.) és földiszederből (Rubus fruticosus L.) készült gyümölcspárlatok maximális metil-alkohol-tartalma 1200 g/hl lesz 100 % (V/V) alkoholra vonatkoztatva.

(5) A (4) bekezdésben említett, Ausztriában előállított gyümölcspárlatok, amelyeket 1997. december 31-én a metanol-tartalomra vonatkozó hatályos rendelkezésekkel összhangban a végső fogyasztók számára történő értékesítésre szántak Ausztriában, a készletek kimerüléséig forgalmazhatók és exportálhatók."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ezt a rendeletet 1998. január 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. december 16-án.

a Bizottság részéről

Franz Fischler

a Bizottság tagja

[1] HL L 160., 1989.6.12., 1. o.

[2] HL L 27., 1997.1.30., 8. o.

[3] HL L 256., 1995.10.26., 12. o.

--------------------------------------------------